Omnibus presentes litteras inspecturis, magister Michel curie Senonensis officialis in Domino salutem. Noverint universi quod Willelmus de Flaciaco miles et Agnes uxor ejus in nostra presentia constituti, pro salute animarum suarum et parentum suorum, dederunt in perpetuam elemosinam ecclesie Vallis Lucentis quicquid habebant in molendinis, in pulsatoris, emolatorio, pilatorio, gasdii[s], piscariis Villenove archiepiscopi de capite dicte Agnetis movens, hoc excepto et salvo quod Hugo miles prepositus dicte Villenove tenere dicitur in feodum ab eisdem Villelmo et Agnete uxore sua quod non est de donatione ista, fide prestita promittentes se super his dicte ecclesie garantiam debitam portaturos et nullam per se vel per alios in posterum questionem moturo. Dictam vero elemosinam Petrus filius eorum qui presens erat coram nobis laudavit, voluit et concessit, fiducians quod nichil in predictis rebus per se vel per alios in posterum reclamabit. Supradicta etiam mulier recognovit quod hoc faciebat spontanea, non coacta. Actum anno Gracie M° CC° vicesimo quinto die Martis post festum sancti Barnabe apostoli.